和史魏公燔黄
作者：釋寶曇
朝代：宋

paragraphs: 東城十月天未霜，小輿初學江濫觴。
出門千乘波低昂，酒壚厨傳公爲航。
潛魚出聽笑語香，月明夜避燈燭光。
羲和催日升扶桑，擊鼓駭駭旗央央。
天機滿湖雲錦張，青山十里松髯蒼。
下有種玉人堂堂，公如晨興拊公床。
再拜有詔來帝行，溫詞寶墨俱琳琅。
此不肖子七不遑，錦標玉軸家襲藏。
敬薪誠火來燔黄，須臾樂作三獻嘗。
山川鬼神如抑揚，其間翁仲涕泗滂，聖恩寬大不可量。
天子謂公國津梁，如泰山雲覆其陽。
公九頓首不敢當，崑崙源深流且長。
公祈寵靈德不忘，忠孝乃可環吾傍。
周用禮樂須文章，世世報國如其吭。
壽公千歲汔小康，尚可憑軾還侵疆。